DA Den Europæiske Unions Tidende CE 84/166

(2004/C 84 E/0204)

SKRIFTLIG FORESPØRGSEL E-0138/04

af Kathalijne Buitenweg (Verts/ALE) til Kommissionen

(26. januar 2004)

Om: Anvendelse af passagerdata til testning af CAPPS II

Forslag til en aftale om overførsel af PNR-data til de amerikanske myndigheder, som kommissær Bolkestein forelagde for Europa-Parlamentet den 16. december 2003, åbner mulighed for, at personoplysninger om EU-borgere anvendes til testning af det omstridte CAPPS II-system. Det forlyder, at amerikanerne har forpligtet sig til ikke at anvende disse oplysninger operationelt, men at slette dem umiddelbart efter testfasen og ikke at videregive dem til tredjepart.

Den 12. januar fremgik det af en artikel i Washington Post, at de amerikanske myndigheder ikke er i stand til at finde et indenlandsk flyselskab, som frivilligt vil deltage i testning af CAPPS II. Tidligere sidste år indstillede to amerikanske flyselskaber deres deltagelse efter protester fra borgerretsforkæmpere og en truende forbrugerboykot.

1. Er det korrekt, at det i henhold til aftaleforslaget er tilladt at anvende personoplysninger om EU-borgere til testning af CAPPS II? Hvordan kan Kommissionen sikre, at de amerikanske myndigheder virkelig ikke bruger disse oplysninger operationelt, og at de slettes umiddelbart efter testfasen og ikke videregives til tredjepart?

2. Deler Kommissionen den opfattelse, at det er et alvorligt skridt at love at medvirke til testning af et system, som er på kant med de europæiske principper og bestemmelser om beskyttelse af privatlivets fred og som i princippet slet ikke havde behøvet at indgå i aftalen?

3. Af artiklen i Washington Post kan man slutte, at amerikanerne ledte med lys og lygte efter passageroplysninger til testning af CAPPS II. Var Kommissionens tilsagn på dette punkt en betingelse for de beskedne indrømmelser fra amerikansk side på andre punkter i aftalen, som gjorde det muligt at nå frem til en aftale?

Svar afgivet på Kommissionens vegne af Frederik Bolkestein

(11. marts 2004)

1. Kommissionen har inden for rammerne af forhandlingerne med de amerikanske myndigheder om overførsel af PNR-oplysninger (Passenger Name Record) aftalt, at PNR-oplysninger fra EU på visse meget strenge og begrænsende betingelser kan anvendes til testning af CAPPS II-systemet. Ud over de betingelser, som det ærede medlem henviser til, er det en betingelse, at alle følsomme kategorier af oplysninger slettes inden enhver testning. Det fremgår tydeligt af skrivelsen fra kommissæren med ansvar for det indre marked til den amerikanske Homeland Security Department Secretary Tom Ridge af 18. december 2003 om dette emne (tilgængelig på Kommissionens websted (1)), at Kommissionen i princippet er indstillet på at samarbejde med Department of Homeland Security om CAPPS II, men kun i det omfang, at systemet først er blevet godkendt i USA. De amerikanske myndigheder har over for Kommissionen bekræftet, at der i øjeblikket ikke foretages testning ved hjælp af passageroplysninger. USA har rent politisk forpligtet sig over for Kommissionen til at opfylde de aftalte betingelser, og den mener, at man kan have tillid til dette.

2. CAPPS II-programmet omfatter computerstøttet forhåndsscreening af passagerer forud for flyvningerne, således at man ved ombordstigningspunktet kan koncentrere sig om kun at undersøge de passagerer, der repræsenterer en reel risiko. USA's Department of Homeland Security betragter dette som en vigtig del af de amerikanske bestræbelser på at fremme luftfartssikkerheden og undgå en gentagelse af begivenhederne den 11. september. Kommissionen ønsker at bemærke, at det er for tidligt at sige, at dette program er »på kant med de europæiske principper og bestemmelser om beskyttelse af privatlivets fred«, for det første fordi systemet endnu ikke er færdigudviklet i USA, og for det andet fordi Kommissionen ikke agter at undersøge disse spørgsmål, før systemet er blevet fuldt godkendt i USA. Det er korrekt, at de amerikanske myndigheders omtale af CAPPS II, bl.a. den 15. januar 2003 og den 31. juli 2003, gav anledning til en række specifikke bekymringer, og enhver eventuel fremtidig anvendelse af oplysninger fra EU i dette system bør helt klart kun finde sted, såfremt der træffes passende sikkerhedsforanstaltninger. Kommissionen er desuden bekendt med, at det amerikanske General Accounting Office (GAO) i sin undersøgelse fra februar 2004, der blev foretaget efter anmodning fra den amerikanske kongres, har konstateret, at der fortsat er en række databeskyttelsesproblemer forbundet med CAPPS II.

3. Kommissionen har ingen kommentarer til artiklen i Washington Post, men ønsker blot at slå fast, at der skal ryddes en række hindringer af vejen, før passageroplysninger fra amerikanske indenrigsselskaber og således også passageroplysninger fra EU kan anvendes til testning af CAPPS II. Hvad angår testning ser Kommissionen en fordel i, at Transportation Security Administration (TSA) tester CAPPS II med både amerikanske og ikke-amerikanske oplysninger, fordi EU prioriterer meget højt, at der udvikles et system, der behandler alle parter loyalt og ikke diskriminerer mod ikke-amerikanske statsborgere.

(1) http://europa.eu.int/comm/internal_market/privacy/docs/adequacy/pnr/2003-12-18-letter-bolkestein_en.pdf.